*Eurya emarginata* som bonsai
***Eurya*** er ei planteslekt i familien Pentaphylacaceae.

Artene er eviggrønne busker, små trær, eller en sjelden gang store trær. Bladranden er fintannet. Plantene er særbu med hann- og hunnblomster på ulike planter. Blomstene sitter enkeltvis eller flere sammen i bladhjørnene eller på bladløse kvister. De er femtallige med hvite eller gule kronblad. Hannblomstene har 5–35 pollenbærere i én krans. Hunnblomstene er undersittende med en fruktknute som er delt i 2–5 kammer, og det er også 2–5 grifler. Frukten er bæraktig, rund, eggformet eller avlang, og inneholder 2–60 svarte frø i hvert kammer.

*Eurya* vokser som undervegetasjon i tropisk og subtropisk evigrønn løvskog. *Flora of China* angir omtrent 130 arter i slekta, men opplyser samtidig at mange arter er svært like, og at fremtidige studier kan føre til en reduksjon. *APWEbsite* oppgir at det er 75 arter. *Eurya* er utbredt i Bhutan, Kambodsja, Kina, nordøstlige India, Indonesia, Japan, Korea, Laos, Malaysia, Myanmar, Nepal, Filippinene, Sri Lanka, Thailand, Vietnam og på stillehavsøyene østover til Hawaii.

Slekta har liten økonomisk betydning. *Eurya japonica* blir dyrket i hager i land der klimaet passer, og *Eurya emarginata* brukes til bonsai.

*Eurya* vokser ikke lenger naturlig i Europa, men hele 12 fossile arter er kjent fra verdensdelen. Det eldste funnet er gjort i Østerrike og er frø fra midtre eller sein kritt. Frø fra *Eurya stigmosa* er kjent fra mange funn tilbake til paleocen. Denne arten er blant annet funnet i Danmark i avsetninger fra midtre miocen og i Yunnan i sørvestlige Kina i lag fra sein pliocen.

Tørrere og kjøligere klima førte til at *Eurya* forsvant fra Europa. De yngste funnene på det europeiske fastlandet er fra Nord-Italia i gelasium for 2,6–1,8 millioner år siden og et enkeltfunn fra Georgia i calabrium for 1,8–0,78 millioner år siden. På Madeira vokste *Eurya stigmosa* enda i calabrium for 1,3 millioner år siden.

Referanser
----------

1. 1 2  «*Eurya*». *Flora of China*. Besøkt 7. desember 2019.
2. ↑  «Pentaphylacaceae». APWEbsite. Besøkt 7. desember 2019.
3. ↑  «*Eurya japonica* 'Moutiers'». Missouri Botanical Garden. Besøkt 7. desember 2019.
4. ↑  E.M. Friis (1985). «Angiosperm Fruits and Seeds from the Middle Miocene of Jutland (Denmark)» (PDF). *Det Kongelige Danske Videnskabernes Selskab: Biologiske Skrifter*. 24 (3). ISBN 87-7304-150-5. ISSN 0366-3612.
5. ↑  H. Zhu m.fl. (2016). «New fossil seeds of *Eurya* (Theaceae) from East Asia and their paleobiogeographic implications». *Plant Diversity*. 38 (3): 125–132. ISSN 2468-2659. PMC 6112188 Åpent tilgjengelig. PMID 30159456. doi:10.1016/j.pld.2016.05.001.
6. ↑  E. Martinetto m.fl. (2017). «Late persistence and deterministic extinction of "humid thermophilous plant taxa of East Asian affinity" (HUTEA) in southern Europe» (PDF). *Palaeogeography, Palaeoclimatology, Palaeoecology*. 467: 211–231. ISSN 0031-0182. doi:10.1016/j.palaeo.2015.08.015.
7. ↑  C.A. Góis-Marques m.fl. (2019). «*Eurya stigmosa* (Theaceae), a new and extinct record for the Calabrian stage of Madeira Island (Portugal): 40Ar/39Ar dating, palaeoecological and oceanic island palaeobiogeographical implications». *Quaternary Science Reviews*. 206: 129–140. ISSN 0277-3791. doi:10.1016/j.quascirev.2019.01.008.

Eksterne lenker
---------------

* (en) *Eurya* i Global Biodiversity Information Facility Rediger på Wikidata

* (en) *Eurya* hos ITIS Rediger på Wikidata

* (en) *Eurya* hos NCBI Rediger på Wikidata

* (en) *Eurya* hos The International Plant Names Index Rediger på Wikidata

* (en) *Eurya* hos Tropicos Rediger på Wikidata

* (en) *Kategori:Eurya* – bilder, video eller lyd på Wikimedia Commons Rediger på Wikidata

* *Eurya* – detaljert informasjon på Wikispecies Rediger på Wikidata